Къызбрун и хъумакIуэхэм папщIэ удз гъэгъахэр
Хэку зауэшхуэм къыщытхьа ТекIуэныгъэ Иным и махуэшхуэм ирихьэлIэу, Бахъсэн районым и щIыпIэ администрацэм и Iэтащхьэ Балъкъыз Артуррэ Iуащхьэмахуэ щIыналъэм и щIыпIэ администрацэм и Iэтащхьэ Залиханов Къанщобийрэ ХьэтIохъущыкъуей къуажэм щыIащ Къызбрун щIыналъэм и хъумакIуэхэм я фэеплъым удз гъэгъахэр тралъхьэн папщIэ. Район унафэщIхэр дакъикъэкIэ яхуэщыгъуащ зауэм хэкIуэдахэм.
— Махуэшхуэр Iэтауэ дгъэлъэпIэну иджыпсту Iэмал димыIэми, зауэм хэкIуэдахэм я фэеплъым пщIэ хуэдмыщIу къытхуэгъэнэнукъым. ХьэтIохъущыкъуей къуажэм и екIуэлIапIэм зыщызыIэт мы лъагапIэм дежщ лIыгъэ яхэлъу ди лIыхъужьхэр щызэуар, — жиIащ Балъкъыз Артур.
Залихановым къыхигъэщащ Налшык къалэм ебгъэрыкIуэну хэта нэмыцэ зэрыпхъуакIуэхэм япэщIэту Бахъсэн щIыналъэм деж псэемыблэжу ди зауэлIхэр зэрыщызэуар, ар зэи зэрызыщамыгъэгъупщэнур.
Къыхэгъэщыпхъэщ фэеплъыр метр 910-рэ зи лъагагъ бгы лъапэм деж зэрыщаухуар, зауэ зэманым зэхэуэ гуащIэхэр абдеж зэрыщекIуэкIам и щыхьэту.
Улымбащ Лерэ,
Бахъсэн районым и щIыпIэ администрацэм
и пресс-IуэхущIапIэм и лэжьакIуэ.
